Der er god grund til at lade sig inspirere af Sverige, mener SF.

Det er ikke godt nok, at alle skoler ikke har nogen handleplan for, hvordan man vil forhindre og bekæmpe mobning på skolen.

Det siger SF’s gruppeformand og undervisningsordfører, Jacob Mark.

- Skolerne skal opfylde det, som vi allerede har aftalt, nemlig at de skal have handleplaner mod mobning. Det er der stadig 36 procent af skolerne, der ikke har. Og det er simpelthen ikke okay. Vi ved hvordan mobning påvirker børn og deres fremtid. Det er skolernes ansvar, og det tror jeg, vi fra politisk hold skal gøre endnu tydeligere.

Ny børneombudsmand

Det skal ske ved at stramme lovgivningen op, så det tydeligt fremgår, at skoler har en handlepligt over for mobning, og at der derfor skal ske noget, så snart en elev føler sig mobbet eller krænket. Hvis ikke skolen griber ind, skal eleven have mulighed for at klage til Folketingets Ombudsmand.

Men i et nyt politisk udspil mod mobning foreslår partiet også at etablere en uvildig børneombudsmand, som er forankret under Folketinget. Han skal sørge for, at børn og unge har adgang til at klage og samtidig kan guide dem gennem den jungle, som klagesystemet kan være.

Derudover vil partiet lade sig inspirere af Sverige.

- I Sverige har man oprettet en børneombudsmand, som man som elev kan kontakte, hvis man bliver mobbet. Han kan sætte ting i gang ude på skolerne. Og så synes vi faktisk også, vi skal se på den svenske model hvor børn kan få erstatning, hvis de er blevet mobbet, siger Jacob Mark.

125.000 kroner for seks års mobning

Sverige har siden midten af 1990’erne haft en lov, der betyder, at såfremt skoler og kommuner ikke griber ind overfor mobning, kan de ende med at skulle betale erstatning. Den lov har eksempelvis givet en kvinde i 20’erne en erstatning på 125.000 svenske kroner for mobning gennem seks år.

For SF handler det ikke kun om pengene, men også om signalet.

- Jeg synes, vi skal undersøge hvilke effekter, det har haft i Sverige, at man dels har haft muligheden for at søge erstatning, dels har haft en børneombudsmand. Jeg hører, at det har nedbragt mobningen. Jeg tror, at man i det øjeblik, man sikrer muligheden for erstatning, presser nogle af skoleledelserne til at gøre noget for at hindre mobning, siger Jacob Mark.

SF har ikke lagt sig fast på, hvor store erstatninger man skal kunne få med en ny dansk model.